News Update: ไต้หวันขับไล่เครื่องบินจีน 9 ลำ หวั่นจีนฉวยโอกาสความวุ่นวายบุกรุกเกาะไต้หวัน จีนเตือนสหรัฐฯ หยุดแทรกแซง และ “อย่าเล่นกับไฟ” - FINNOMENA
กองทัพอากาศไต้หวันส่งเครื่องบินรบไปขับไล่เครื่องบินจีน 9 ลำที่รุกล้ำเข้ามาในเขตแสดงตนเพื่อการป้องกันตนเองทางอากาศของไต้หวัน ซึ่งเป็นวันเดียวกับที่รัสเซียบุกยูเครน
25 ก.พ. 2565

กองทัพอากาศไต้หวันส่งเครื่องบินรบไปขับไล่เครื่องบินจีน 9 ลำที่รุกล้ำเข้ามาในเขตแสดงตนเพื่อการป้องกันตนเองทางอากาศของไต้หวัน ซึ่งเป็นวันเดียวกับที่รัสเซียบุกยูเครน
ในช่วง 2 ปีที่ผ่านมา ไต้หวันได้ร้องเรียนการปฏิบัติภารกิจทางอากาศของกองทัพจีนมาโดยตลอด โดยในวันที่ 23 ม.ค. ไต้หวันพบเครื่องบินจีน 39 ลำ บินผ่านน่านฟ้าไต้หวัน และมีการบินผ่านอยู่เรื่อยๆ ตั้งแต่วันนั้นเป็นต้นมา
ล่าสุดคือเมื่อวานนี้ (24 ก.พ.) กระทรวงกลาโหมของไต้หวันระบุว่า พบเครื่องบินขับไล่ J-16 จำนวน 8 ลำ และเครื่องบินลาดตระเวน Y-8 อีก 1 ลำ บินเหนือพื้นที่ทางตะวันออกเฉียงเหนือของเกาะพราทาสซึ่งอยู่ทางเหนือของทะเลจีนใต้
โดยทางไต้หวันได้ส่งเครื่องบินรบขึ้นไปเพื่อเตือนและสกัดกั้นเครื่องบินของจีน รวมถึงเปิดระบบขีปนาวุธป้องกันภัยทางอากาศเพื่อตรวจสอบสถานการณ์
ตอนนี้ไต้หวันกำลังจับตาดูสถานการณ์ในยูเครนอย่างใกล้ชิดเพราะกังวลว่าจีนอาจฉวยโอกาสนี้ในการบุกรุกเกาะไต้หวัน โดยตอนนี้รัฐบาลไต้หวันได้เพิ่มระดับการแจ้งเตือน แม้ยังไม่พบรายงานการเคลื่อนไหวที่ผิดปกติใดๆ จากกองกำลังจีนก็ตาม
ที่ผ่านมา จีนไม่เคยละทิ้งความพยายามในการทำให้ไต้หวันมาอยู่ภายใต้การปกครองของจีนแผ่นดินใหญ่ และยังประณามสหรัฐฯ ที่สนับสนุนรวมถึงขายอาวุธแก่ไต้หวัน
โฆษกกระทรวงกลาโหมของจีนกล่าวว่า ไต้หวันคือประเด็นหลักของจีน และจีนจะไม่ยอมให้มีการแทรกแซงจากต่างประเทศ พร้อมขอให้สหรัฐฯ ตระหนักถึงความอ่อนไหว หยุดแทรกแซง และ “อย่าเล่นกับไฟ” ในประเด็นที่เกี่ยวข้องกับไต้หวัน
อ้างอิง: https://www.cnbc.com/2022/02/25/taiwan-warns-chinese-aircraft-in-its-air-defense-zone.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
ไต้หวัน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA